คันบาวซาเปิดรับ ไทยลงทุนเมียนมา
ธนาคารคันบาวซาจากเมียนมา เปิดสำนักงานตัวแทนในไทย ให้คำปรึกษาลงทุนในเมียนมา
4 ส.ค. 2559

ธนาคารคันบาวซาจากเมียนมา เปิดสำนักงานตัวแทนในไทย ให้คำปรึกษาลงทุนในเมียนมา
นายถั่น โช กรรมการผู้จัดการอาวุโส ธนาคารคันบาวซาสถาบันการเงินที่ใหญ่ที่สุดของเมียนมา เปิดเผยว่า ได้เปิดสำนักงานตัวแทนในประเทศไทยอย่างเป็นทางการเมื่อวันที่ 3 ส.ค. 2559 หลังจากได้รับใบอนุญาตจากธนาคารแห่งประเทศไทย (ธปท.) เมื่อต้นปีที่ผ่านมา
ทั้งนี้ สำนักงานตัวแทนในไทย มีนายเซยา เซนตัต เป็นผู้จัดการ โดยสำนักงานจะทำหน้าที่เป็นผู้ประสานงานข้อมูลระหว่างผู้ประกอบการไทยและเมียนมา ที่สนใจทำการค้าการลงทุนระหว่างกัน พร้อมให้คำปรึกษาโอกาสการลงทุน และการวิจัยตลาดในไทยเพื่อประโยชน์แก่นักธุรกิจเมียนมาด้วย
นอกจากนี้ ธนาคารคันบาวซาเป็นพันธมิตรกับธนาคารไทยหลายแห่ง แต่ธุรกรรมร่วมกันยังน้อย โดยธนาคารยังเน้นการเรียนรู้ด้านการพัฒนาสถาบันการเงินจากธนาคารไทยเป็นสำคัญ แต่ในระยะยาวจะมีความร่วมมือทางธุรกิจกับธนาคารที่แน่นแฟ้นขึ้นแน่นอน
อย่างไรก็ตาม ธนาคารคันบาวซามีเป้าหมายสร้างเครือข่ายที่ครอบคลุมทุกประเทศในอาเซียน ซึ่งมีไทยเป็นประเทศแรก เพราะมีการค้าการลงทุนกับเมียนมามากที่สุด และเดือน ก.ย. จะเปิดสำนักงานตัวแทนในสิงคโปร์จากนั้นคาดว่าจะเปิดสำนักงานตัวแทนในมาเลเซีย